Зіма
*Якуб Колас*

Белым снегам замятае

Вецер чорныя паля,

Кажух белы адзявае

Наша родная зямля.

Мяккі снег лятае пухам,

I канца яму няма,

I нясе сярдзітым духам,

Дзікім сіверам зіма.

Зачыняйце шчыльна хату,

Каб не дзьмулі халады,

На акно пляціце мату,

Каб не клаў мароз сляды.

Даставайце з вышак сані —

Гайда сцежкі праціраць

I па белым акіяне

Ўдоўж і ўпоперак гуляць!

Дык уздзеньце рукавіцы —

Дзе ж з марозам жартаваць!

Рады белай мы зіміцы,

Рады з ёю мы гуляць.

Гэй вы, коні! Гэй, малыя!

Што заснулі? Весялей!

Гэй жа, бегам, залатыя!

Варушыцеся жывей!

1909 г.